ٹیکساس اسکول شوٹنگ: حملہ آور بغیر کسی رکاوٹ کے اسکول میں داخل ہوا، حکام
عینی شاہدین کا کہنا ہے کہ شہر کے رہائشی علاقے میں موجود اس سکول میں فائرنگ کے دوران بچوں کے والدین اور راہگیر پولیس سے مطالبہ کرتے رہے کہ وہ سکول کے اندر داخل ہوں اور فائرنگ کرنے والے سلوادور راموس کا مقابلہ کریں جو راب ایلیمنٹری سکول میں 40 منٹ تک بچوں اور اساتذہ کو نشانہ بناتا رہا۔
ویب ڈیسک — ٹیکساس کے گورنر گریگ ایبٹ جن کا اس سے قبل ارادہ تھا کہ وہ اس تقریب میں خصوصی خطاب کریں گے، اپنا ارادہ ترک کرتے ہوئے اعلان کیا ہے کہ وہ اب جمعے کو یووالڈے کا دورہ کریں گے۔ سابق صدر ڈونلڈ ٹرمپ بھی اس تین روزہ تقریب میں خطاب کریں گے جو ملک کے آتشیں ہتھیاروں کے لابی گروپ کی جانب سے منعقد کیا جا رہا ہے۔ اسی دوران ٹیکساس میں قانون نافذ کرنے والے اداروں کے اہل کاروں کو منگل کو اسکول میں فائرنگ کے دوران ردِعمل میں سست روی کی وجہ سے سخت سوالات کا سامنا کرنا پڑ رہا ہے۔ عینی شاہدین کا کہنا ہے کہ شہر کے رہائشی علاقے میں موجود اس اسکول میں فائرنگ کے دوران بچوں کے والدین اور راہ گیر پولیس سے مطالبہ کرتے رہے کہ وہ اسکول کے اندر داخل ہوں اور فائرنگ کرنے والے حملہ آور کا مقابلہ کریں۔ عینی شاہد ہوان کارنازہ نے وائس آف امریکہ کو بتایا کہ انہوں نے یہ سارا منظر سڑک کے دوسری طرف واقع اپنے گھر سے دیکھا۔ ان کا کہنا تھا کہ خواتین نے پولیس کو چلا کر کہا کہ وہ اسکول کے اندر داخل ہوں۔ ٹیکساس کے ڈپارٹمنٹ آف سیکیورٹی کے مقامی ڈائریکٹر وکٹر اسکالون نے بتایا کہ حملہ آور اسکول کی عمارت میں ایک کھلے ہوئے دروازے اور اسکول کے حفاظتی افسر کا سامنا کیے بغیر داخل ہوگیا تھا۔ ان کا کہنا تھا کہ اسکول میں عام طور پر ایک مسلح سیکیورٹی اہل کار موجود ہوتا ہے۔ لیکن جب حملہ آور اسکول میں وارد ہوا تو اسکول میں حفاظتی افسر موجود نہیں تھا۔ حملہ آور کو اسکول میں داخل ہونے کے لیے کسی رکاوٹ کا سامنا نہیں کرنا پڑا۔وہ 40 منٹ تک اسکول میں اپنی کارروائی کرتا رہا۔ ٹیکساس میں ڈپارٹمنٹ آف پبلک سیفٹی کے ڈائریکٹر سٹیو مک کرا نے بدھ کو پولیس کے ردعمل کا دفاع کرتے ہوئے کہا کہ یہ دیکھنا چاہیے کہ پولیس وہاں موجود تھی، اس نے فوری ردِعمل دیا اور راموس کو بالآخر ایک کلاس روِم تک محدود کر دیا یہاں تک کہ پولیس کو اسے ہلاک کرنا پڑا۔ اسکالون کا کہنا ہے کہ واقعے کے محض چار منٹ بعد دو پولیس افسران اسکول میں داخل ہوئے لیکن حملہ آور راموس نے انہیں جلد ہی پسپا ہونے پر مجبور کر دیا۔ حکام اس واقعے کے پیچھے چھپے محرک کو ڈھونڈنے کی کوشش کر رہے ہیں۔ ان کا کہنا ہے کہ راموس کا کوئی مجرمانہ یا ذہنی امراض سے متعلق ریکارڈ موجود نہیں ہے۔ اس کے کچھ جاننے والے اس کے غیر سماجی رویوں کی نشاندہی کرتے ہیں۔ ایک 15 سالہ جرمن لڑکی نے، جس سے راموس گفتگو کیا کرتا تھا ، بتایا کہ وہ لوگوں کے گھروں میں مردہ بلیاں پھینک دیا کرتا تھا۔ اسکول پر حملے سے قبل اس نے اس لڑکی کو بتایا تھا کہ وہ ایک ایلمنٹری سکول پر حملہ کرنے والا ہے۔ گورنر ایبٹ نے بدھ کو بتایا کہ اس حملے میں مزید 17 افراد زخمی بھی ہوئے ہیں لیکن کسی کی بھی جان خطرے میں نہیں ہے۔ دریں اثنا حملے میں ہلاک ہونے والی ایک خاتون ٹیچر کے شوہر جمعرات کو دل کا دورہ پڑنے سے جان کی بازی ہار گئے۔ جو گارشیا کی 24 برس قبل ارما گارشیا سے شادی ہوئی تھی۔ دونوں ہائی اسکول سے ایک دوسرے کے ساتھ تھے۔ امریکہ بھر میں اسکولوں اور کالجوں کے طلبہ نے ملک میں ہتھیاروں تک رسائی کے قوانین کو بہتر بنانے کا مطالبہ کرتے ہوئے اپنے تعلیمی اداروں میں واک آؤٹ کا اہتمام کیا۔ وائٹ ہاؤس کا کہنا ہے کہ صدر جو بائیڈن اور خاتون اول جل بائیڈن اتوار کو ٹیکساس کا دورہ کریں گے۔